नई दिल्‍ली। भारतीय जनता पार्टी की दो दिवसीय राष्‍ट्रीय कार्यकारिणी का रविवार को समापन हो गया। इस कार्यक्रम में 2019 लोकसभा चुनाव को लेकर पीएम नरेंद्र मोदी और बीजेपी अध्‍यक्ष अमित शाह ने कई अहम बातें कहीं। पहले पीएम मोदी की बात करते हैं, जिन्‍होंने 'अजेय भारत, अजेय भाजपा' का नारा देते हुए विपक्ष पर झूठ की राजनीति करने का आरोप लगाया और विपक्षी दलों के गठबंधन को अनैतिक करार दे दिया। वहीं, अमित शाह ने बड़ी भविष्‍यवाणी करते हुए कहा कि हम 2019 में जीतेंगे और कोई हमें आने वाले 50 साल तक सत्‍ता से बाहर करने सफल नहीं होगा।